Document ID: 32009L0006

KOMISIJOS DIREKTYVA 2009/6/EB
2009 m. vasario 4 d.
iš dalies keičianti Tarybos direktyvą 76/768/EEB dėl kosmetikos gaminių, siekiant suderinti jos II ir III priedus su technikos pažanga
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1976 m. liepos 27 d. Tarybos direktyvą 76/768/EEB dėl valstybių narių įstatymų, susijusių su kosmetikos gaminiais, suderinimo (1), ypač į jos 8 straipsnio 2 dalį,
pasikonsultavusi su Vartotojų produktų moksliniu komitetu,
kadangi:
(1)
Vienai iš valstybių narių nustačius, kaip numatyta Direktyvos 76/768/EEB 12 straipsnyje, dietilenglikolio (DEG) naudojimo kosmetikos gaminiuose ribojamąsias priemones, buvo konsultuojamasi su VPMK. Mokslinio komiteto nuomone, DEG neturėtų būti kosmetikos gaminių sudedamąja dalimi, tačiau gatavi kosmetikos gaminiai, kuriuose DEG priemaišų koncentracija yra ne didesnė kaip 0,1 %, gali būti laikomi saugiais, todėl reikėtų uždrausti naudoti DEG kosmetikos gaminiuose ir nustatyti 0,1 % viršutinę DEG likučių ribą.
(2)
Vienai iš valstybių narių nustačius, kaip numatyta Direktyvos 76/768/EEB 12 straipsnyje, fitonadiono naudojimo kosmetikos gaminiuose ribojamąsias priemones, buvo konsultuojamasi su VPMK. Mokslinio komiteto nuomone, naudoti fitonadioną kosmetikos gaminiuose nesaugu, nes jis gali sukelti odos alergiją, kurios paveiktiems asmenims gali būti neleidžiama naudotis kitomis svarbiomis terapinėmis medžiagomis. Todėl fitonadioną reikėtų uždrausti.
(3)
Direktyva 76/768/EEB kosmetikos gaminiuose draudžiama naudoti chemines medžiagas, kurios pagal 1967 m. birželio 27 d. Direktyvos 67/548/EEB dėl įstatymų ir kitų teisės aktų, reglamentuojančių pavojingų medžiagų klasifikavimą, pakavimą ir ženklinimą etiketėmis, suderinimo (2) I priedą klasifikuojamos kaip 1, 2 ir 3 kategorijos kancerogeninės, mutageninės arba toksiškos reprodukcijai medžiagos (toliau - KMR). Tačiau cheminė medžiaga, kuri pagal Direktyvą 67/548/EEB priskiriama 3 kategorijai, gali būti naudojama, jei tam pritaria ją įvertinęs Vartotojų produktų mokslinis komitetas (toliau - VPMK).
(4)
VPMK nuomone, toluenas, kuris Direktyvos 67/548/EEB I priede klasifikuojamas kaip 3 kategorijos KMR, įvertinus bendrąjį toksiškumą, yra saugus naudoti, kai nagų priežiūros gaminiuose jo yra ne daugiau kaip 25 %, tačiau reikėtų siekti, kad jo neįkvėptų vaikai.
(5)
Vienai iš valstybių narių nustačius, kaip numatyta Direktyvos 76/768/EEB 12 straipsnyje, dietilenglikolio monobutileterio (DEGBE) ir etilenglikolio monobutileterio (EGBE) naudojimo kosmetikos gaminiuose ribojamąsias priemones, buvo konsultuojamasi su VPMK. Mokslinio komiteto nuomone, DEGBE, naudojamas kaip plaukų dažų tirpiklis, kurio koncentracija yra ne didesnė kaip 9,0 %, nekelia pavojaus vartotojo sveikatai. Be to, Komitetas mano, kad pavojaus vartotojo sveikatai nekelia ir EGBE, naudojamas kaip oksidinių plaukų dažų tirpiklis, kurio koncentracija yra ne didesnė kaip 4,0 %, ir kaip neoksidinių plaukų dažų tirpiklis, kurio koncentracija yra ne didesnė kaip 2,0 %. Tačiau VPMK nuomone, naudoti šias medžiagas kaip aerozolines arba purškiamąsias nėra saugu, todėl reikėtų uždrausti naudoti minėtas šių formų medžiagas.
(6)
Todėl Direktyvą 76/768/EEB reikėtų atitinkamai iš dalies pakeisti.
(7)
Šioje direktyvoje numatytos priemonės atitinka Kosmetikos gaminių nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 76/768/EEB II ir III priedai iš dalies keičiami pagal šios direktyvos priedą.
2 straipsnis
1. Valstybės narės ne vėliau kaip iki 2009 m. rugpjūčio 5 d. priima ir paskelbia įstatymus ir kitus teisės aktus, būtinus šios direktyvos įgyvendinimui. Jos nedelsdamos pateikia Komisijai tų teisės aktų tekstus.
Valstybės narės taiko šių teisės aktų nuostatas nuo 2009 m. lapkričio 5 d.
Su šios direktyvos priedo 2 punkte nurodytu toluenu (nuorodos numeris 185) susijusias nuostatas valstybės narės taiko nuo 2010 m. vasario 5 d.
Valstybės narės, priimdamos pirmoje pastraipoje nurodytus teisės aktus, daro juose nuorodą į šią direktyvą arba tokia nuoroda daroma juos oficialiai skelbiant. Valstybės narės nustato tokios nuorodos darymo tvarką.
2. Valstybės narės pateikia Komisijai šios direktyvos taikymo srityje priimtų pagrindinių nacionalinės teisės aktų nuostatų tekstus.
3 straipsnis
Ši direktyva įsigalioja dvidešimtą dieną nuo jos paskelbimo Europos Sąjungos oficialiajame leidinyje.
4 straipsnis
Ši direktyva skirta valstybėms narėms.
Priimta Briuselyje, 2009 m. vasario 4 d.

Labels: 3
0
1
15